Nõukogu määrus (EÜ) nr 535/97,

17. märts 1997,

millega muudetakse nõukogu määrust (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

määruse (EMÜ) nr 2081/92 [4] artikli 13 lõikega 2 nähakse ette kuni viieaastane üleminekuaeg alates kõnealuse määruse avaldamisest, mille jooksul võivad liikmesriigid säilitada riiklikud meetmed, lubades teatavatel tingimustel kasutada kõnealuse artikli lõike 1 punktis b osutatud väljendeid; kõnealune määrus on avaldatud 24. juulil 1992; üleminekuaeg lõpeb seega 25. juulil 1997;

geograafiliste tähiste ja päritolunimetuste registreerimise esimene ettepanek esitati nõukogule alles 1996. aasta märtsis, mil suurem osa viieaastasest üleminekuajast oli juba läbi; kõnealuse üleminekuaja eesmärgi täielikuks realiseerimiseks tuleks muuta viieaastase ajavahemiku alguskuupäeva, määrates selleks nimede registreerimise kuupäeva; tuleks sätestada, et üleminekuaega kohaldatakse ka määruse (EMÜ) nr 2081/92 artikli 13 lõike 1 punkti a suhtes, võttes arvesse, et kõnealuse punktiga ettenähtud keeld ja sama lõike punktiga b ettenähtud keeld võivad kattuda;

üleminekuaega tuleks kohaldada üksnes määruse (EMÜ) nr 2081/92 artikli 17 alusel registreeritud nimede suhtes, kuna kõnealune kohanemisaeg ei tohiks kahjustada tootjaid seoses liikmesriikides juba kasutusel olevate nimedega;

määruse (EMÜ) nr 2081/92 kohaselt kaitstud geograafilise tähisena või kaitstud päritolunimetusena registreeritavat nime käsitleva taotluse läbivaatamine võtab aega; liikmesriikidel tuleks lubada anda ajutist riiklikku kaitset kuni ühenduse otsuse tegemiseni nime registreerimise kohta; liikmesriigi tootjate vaheliste võimalike vastuolude lahendamiseks võib asjaomane liikmesriik vajaduse korral kehtestada riikliku üleminekuaja, mis tuleb seejärel kinnitada ühenduse otsusega; eespool osutatud riiklike meetmete tagajärgede eest peab vastutama liikmesriik, kes kõnealused meetmed kehtestas; kõnealused meetmed ei tohi takistada ühendusesisest kaubandust;

viieaastase üleminekuaja võib kehtestada iga üksiku juhu puhul eraldi nende nimede jaoks, mille registreerimist on taotletud määruse (EMÜ) nr 2081/92 artikli 5 alusel, kuid seda võib teha üksnes teatavatel põhjustel vastavalt kõnealuse määruse artikli 7 lõike 5 punktile b,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2081/92 muudetakse järgmiselt.

1. Artikli 1 lõike 1 kolmas lõik asendatakse järgmisega:

"I ja II lisa võib muuta artiklis 15 sätestatud korras."

2. Artikli 5 lõike 5 esimese lõigu järele lisatakse järgmine tekst:

"Kõnealune liikmesriik võib ettenähtud viisil edastatud nime kaitsta käesolevas määruses määratletud tähenduses riiklikul tasandil üksnes üleminekuajal ning vajaduse korral kehtestada kohanemisaja alates kõnealuse edastamise kuupäevast; kaitset ja kohanemisaega võib anda võimaldada üleminekuajal samadel tingimustel ka seoses tootekirjelduse muutmise taotlusega.

Kõnealune üleminekuaja riiklik kaitse lõpeb kuupäeval, mil tehakse otsus registreerimise kohta käesoleva määruse alusel. Pärast kõnealuse otsuse tegemist võib kehtestada kuni viieaastase kohanemisaja tingimusel, et asjaomased ettevõtted on kõnealuseid tooteid seaduslikult turustanud, kasutades asjaomaseid nimesid pidevalt vähemalt viis aastat enne artikli 6 lõikega 2 ettenähtud avaldamise kuupäeva.

Kui nimi ei ole registreeritud käesoleva määruse alusel, vastutab sellise riikliku kaitse tagajärgede eest üksnes asjaomane liikmesriik.

Liikmesriikide poolt teise lõigu alusel võetud meetmed toovad kaasa tagajärgi üksnes riigi tasandil; kõnealused meetmed ei mõjuta ühendusesisest kaubandust."

3. Artikli 7 lõike 4 teine taane asendatakse järgmisega:

"— või näidatud, et pakutud nime registreerimine ohustaks sellega täiesti või osaliselt identset nime või kaubamärki või tooteid, mida on turustatud vähemalt viis aastat enne artikli 6 lõikega 2 ettenähtud avaldamise kuupäeva."

4. Artikli 13 lõige 2 asendatakse järgmisega:

"2. Erandina lõike 1 punktidest a ja b võivad liikmesriigid jätkata riiklike süsteemide rakendamist, millega lubatakse artikli 17 alusel registreeritud nimesid kasutada kuni viis aastat pärast registreerimise avaldamise kuupäeva, juhul kui:

- tooteid on sellise nime all seaduslikult turustatud vähemalt viis aastat enne käesoleva määruse avaldamise kuupäeva,

- ettevõtted on asjaomaseid tooteid kõnealuste nimede all seaduslikult turustanud pidevalt esimeses taandes osutatud aja jooksul,

- etiketil on selgelt märgitud toote tegelik päritolu.

Kõnealune erand ei tohi põhjustada toodete vaba turustamist sellise liikmesriigi territooriumil, kus kõnealuste nimede kasutamine on keelatud."

5. Artiklile 13 lisatakse järgmine lõige:

"4. Nimede puhul, mille registreerimist on taotletud artikli 5 kohaselt, võib ette näha kuni viieaastase üleminekuaja artikli 7 lõike 5 punkti b alusel üksnes juhul, kui vastuväide on tunnistatud vastuvõetavaks sel põhjusel, et nime registreerimine ohustaks täiesti või osaliselt identset nime või tooteid, mida on seaduslikult turustatud vähemalt viis aastat enne artikli 6 lõikega 2 ettenähtud avaldamise kuupäeva.

Kõnealuse üleminekuaja võib ette näha üksnes juhul, kui ettevõtted on asjaomaseid tooteid kõnealuste nimede all seaduslikult turustanud pidevalt vähemalt viis aastat enne artikli 6 lõikega 2 ettenähtud avaldamise kuupäeva."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. märts 1997

Nõukogu nimel

eesistuja

J. Van Aartsen

[1] EÜT C 241, 20.8.1996, lk 7.

[2] EÜT C 33, 3.2.1997.

[3] EÜT C 30, 30.1.1997, lk 39.

[4] EÜT L 208, 24.7.1992, lk 1. Määrust on muudetud 1994. aasta ühinemisaktiga.

--------------------------------------------------